Leif Frode Onarheim

Leif Frode Onarheim (1934–2021) var en norsk næringslivsleder og politiker (H).85 års omtale i Aftenposten 23. august 2019

 Utdannelse, stillinger og styreverv 
Han vokste opp på Raufoss, Hamar og Oslo. Han tok artium i 1953, studentfagkurs ved Oslo handelsgymnasium i 1954, befalsskolen for Hærens våpentekniske korps (HVK) i 1954/1955 og eksamen som siviløkonom ved NHH i 1960. Deretter arbeidet han som salgssekretær ved Norsk Impregneringskompani AS, og så som konsulent i konsulentfirmaet Asbjørn Habberstad AS. Han var også kontorsjef ved det norsk-indiske utviklingsprosjektet i Kerala.

Onarheim var administrerende direktør i Nora-Sunrose Konservesfabrikker 1970–1980 og konsernsjef i Nora Industrier 1980–1991. Han spilte en avgjørende rolle i arbeidet for å bevare det norske eierskapet i konsernet, hvilket skjedde gjennom en fusjon med Orkla i 1991. Deretter var Onarheim styreformann i Orkla 1991–1992 og rektor ved BI 1993–1997. Som rektor ved BI arbeidet han særlig med konsolidering av BIs økonomiske situasjon.

Onarheim var styreformann i H. Aschehoug & Co. 1991–2001, Narvesen AS 1993–2001, Netcom AS 1995–2001, Løvenskiold–Vækerø 2000–2007 og Fjord Seafood 2005–2006, og konstituert konsernsjef i Marine Harvest 2007–2008. Blant andre foretak som han har hatt styreverv i, er Norges Varemesse, Helly Hansen, Idun Industri, Bjølsen Valsemølle, Nidar Bergene, Fjeldhammer Brug, Forenede Forsikring, Wilh. Wilhelmsen, Standard Telefon og Kabelfabrik og Volvo Norge.

Onarheim var særlig opptatt av å bevisstgjøre næringslivet på etiske problemstillinger. Han var president i Norges Industriforbund 1981–1983 og president i Næringslivets Hovedorganisasjon (NHO) 1996–2000.Svein Tore Holsether og Ole Erik Almlid: Leif Frode Onarheim 1934-2021 - Minneord i Aftenposten 17. september 2021

 Politisk arbeid 
Onarheim var innvalgt på Stortinget fra Akershus 2001–2005, og engasjerte seg i all hovedsak i spørsmål knyttet til næringslivets vilkår og behovet for sikker tilgang på energi. Onarheim var saksordfører i Stortinget for utbyggingen av Snøhvitfeltet.

Han ble valgt inn i Asker kommunestyre i 2007 og var varaordfører 2015-2019.

 Utmerkelser 
Onarheim ble utnevnt til ridder av 1. klasse av St. Olavs Orden i 1986, og ble samme år kåret til «Årets leder» av tidsskriftet Farmand. I 2008 ble han tildelt Dagligvareprisen for utviklingen av Pizza Grandiosa, som ble lansert av Nora Industrier i 1980. I 2013 ble han tildelt prisen Årets Askerladd.Dette er Årets Askerladd - Budstikka 28. februar 2014

Referanser

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Akershus
Kategori:Stortingsrepresentanter 2001–2005
Kategori:Lokalpolitikere i tidligere Asker kommune
Kategori:Høyre-politikere i Akershus
Kategori:Norske konsernsjefer
Kategori:Ledere for Næringslivets Hovedorganisasjon
Kategori:Rektorer ved Handelshøyskolen BI
Kategori:Norske siviløkonomer fra NHH
Kategori:Riddere av 1. klasse av St. Olavs Orden
Kategori:Personer fra Hamar kommune
Kategori:Norges Industriforbund
Kategori:Alumni fra OHG